Държавен вестник, бр. 16, 2022 г., стр. 19

БРОЙ  16	
Д Ъ Р Ж А В Е Н  В Е С Т Н И К 	
СТР.  19  
Доводите за противоречие на оспорената 
разпоредба с чл. 130а, ал. 2, т. 6 във връзка 
с чл. 8 от Конституцията също са неоснова-
телни. Правомощието на Висшия съдебен 
съвет да управлява недвижимите имоти на 
съдебната власт включва правото да ги вла-
дее, ползва и поддържа с грижата на добър 
стопанин от името на държавата за своя 
сметка и на своя отговорност в съответствие 
с предназначението им за нуждите, за които 
са предоставени. С Решение № 14 от 1995 г. 
по к. д. № 23/1995 г. Конституционният съд 
е приел, че Министерският съвет организира 
стопанисването на държавното имущество по 
чл. 106 от Конституцията по начин, който е в 
съответствие с йерархията и компетентността 
на държавните органи и не накърнява тех-
ния престиж, че при упражняването на това 
свое правомощие той не може да затруднява 
дейността на конституционно установени ор-
гани и не може да се разпорежда с държавни 
имоти, в които се помещават те, като издава 
едностранни актове по целесъобразност освен 
с тяхното изрично съгласие. Конституцион-
ният съд приема, че това решение не може 
да обоснове противоконституционност на 
оспорената разпоредба, тъй като с нея нито 
се затруднява дейността на съдебни органи, 
нито се отнемат държавни имоти, в които се 
помещават те. Бюрото по защита при главния 
прокурор не е орган на съдебната власт, видно 
от предоставените му със ЗЗЛЗНП функции 
(чл. 14 ЗЗЛЗНП).
Твърдението на вносителя за противокон-
ституционност на разпоредбата на § 25 ПЗР на 
ЗИДЗЗЛЗНП не може да бъде обосновано и с 
Решение № 11 от 2002 г. по к. д. № 18/2002 г. 
Имуществото, предмет на атакуваната законо-
ва уредба, не е необходимо за функционирането 
на съдебната власт, тъй като никаква част 
от него не служи за изпълнение на функция, 
присъща на съдебната власт, а е предоставено 
за нуждите на Бюрото по защита. Предоставя-
нето на Министерството на правосъдието на 
дълготрайните материални активи, ползвани 
от Бюрото по защита при главния прокурор, 
предвид преобразуването му в самостоятелна 
организационна структура към министъра на 
правосъдието по никакъв начин не затрудня-
ва нормалното функциониране на съдебната 
власт, не препятства ефикасното упражняване 
на функциите є и не засяга в каквато и да 
било степен нейната независимост.
В искането на главния прокурор твърде-
нието за противоконституционност на оспо-
рената разпоредба се обосновава с мотивите 
на Решение № 4 от 2008 г. по к. д. № 4/2008 г. 
Те обаче не са относими към предмета на 
настоящото конституционно дело. В случая 
не се отнема имот, в който се помещава един 
държавен орган, с цел предоставянето му на 
друг, с което да се препятства ефикасното 
упражняване на функциите му, а точно об-
ратното – обезпечава се функционирането на 
една и съща структурна единица.
В заключение, разпоредбата на § 25 ПЗР 
на ЗИДЗЗЛЗНП е резултат на преценка за 
целесъобразност на законодателя, в чиято 
компетентност е да уреди възникналите 
правоотношения във връзка с управлението 
и стопанисването на държавното имущество, 
ползвано от Бюрото по защита, вследствие 
на преобразуването на тази самостоятелна 
организационна структура и преминаването 
є от един държавен орган към друг, поради 
което тя може да бъде разглеждана и преце-
нявана относно нейната целесъобразност, но 
не е противоконституционна.
Предвид тези съображения и на основание 
чл. 149, ал. 1, т. 2, предл. първо от Конститу-
цията във връзка с чл. 22, ал. 1 от Закона за 
Конституционен съд Конституционният съд
Р Е Ш И :
Отхвърля искането на главния прокурор 
на Република България за установяване на 
противоконституционност на разпоредбата на 
§ 25 от преходните и заключителните разпо-
редби на Закона за изменение и допълнение 
на Закона за защита на лица, застрашени 
във връзка с наказателно производство (ДВ, 
бр. 80 от 24.09.2021 г.).
Председател: 
Павлина Панова
999
МИНИСТЕРСКИ СЪВЕТ
ПОСТАНОВЛЕНИЕ № 16 
ОТ 18 ФЕВРУАРИ 2022 Г.
за изменение и допълнение на Устройстве-
ния правилник на Министерството на от-
браната, приет с Постановление № 5 на 
Министерския съвет от 2014 г. (обн., ДВ, 
бр. 8 от 2014 г.; изм. и доп., бр. 37 и 64 от  
2015 г., бр. 9 от 2016 г.; Решение № 8959 на Вър-
ховния административен съд от 2016 г. – бр. 11 
от 2017 г.; изм. и доп., бр. 71 от 2017 г., бр. 43, 
70 и 106 от 2018 г., бр. 9, 37, 85 и 101 от 2020 г. 
и бр. 48, 67 и 80 от 2021 г.)
МИНИСТЕРСКИЯТ СЪВЕТ
П О С Т А Н О В И :
§ 1. В приложение № 1 към чл. 13, ал. 2 
се правят следните изменения:
1. На ред „Политически кабинет“ числото 
„9“ се заменя с „13“.
2. На ред „дирекция „Сигурност на ин-
формацията“ числото „45“ се заменя с „44“.
3. На ред „Обща администрация“ числото 
„131“ се заменя със „130“.
4. На ред „дирекция „Административно 
и информационно обслужване“ числото „70“ 
се заменя с „69“.